CELEX: 62019TN0760
Language: mt
Date: 2019-11-08 00:00:00
Title: Kawża T-760/19: Rikors ippreżentat fit-8 ta’ Novembru 2019 – Imperial Brands et vs Il-Kummissjoni Ewropea

3.2.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 36/34
            
         
      Rikors ippreżentat fit-8 ta’ Novembru 2019 – Imperial Brands et vs Il-Kummissjoni Ewropea
      (Kawża T-760/19)
      (2020/C 36/42)
      Lingwa tal-kawża: l-Ingliż
      
         Partijiet
      
      
         Rikorrenti: Imperial Brands plc (Bristol, ir-Renju Unit), Imperial Tobacco Ltd (Bristol), Imperial Tobacco Overseas Holdings Ltd (Bristol), Imperial Tobacco Holdings Ltd (Bristol), Imperial Tobacco Overseas Holdings (2) Ltd (Bristol) (rappreżentanti: D. Slater, lawyer, E. Burrows, N. Gardner u S. Mardell, Solicitors)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni kkontestata C(2019) 25 26 Final tat-2 ta’ April 2019 dwar l-Għajnuna mill-Istat SA.44896 implimentata mir-Renju Unit dwar l-Eżenzjoni mill-Finanzjament tal-Gruppi ta’ CFC;
               
            
                  —
               
               
                  fi kwalunkwe każ, tikkundanna lill-Kummissjoni għall-ispejjeż tar-rikorrenti b’konnessjoni ma’ dawn il-proċeduri.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw għaxar motivi.
      
                  1.
               
               
                  L-ewwel motiv, ibbażat fuq l-allegazzjoni li l-Kummissjoni naqset milli tagħti motivazzjoni suffiċjenti u wettqet żball ta’ liġi u/jew wettqet żball manifest ta’ evalwazzjoni fl-applikazzjoni tal-Artikolu 107(1) TFUE meta kkonstatat li r-regoli dwar il-kumpanniji barranin ikkontrollati (CFC) huma s-sistema ta’ referenza rilevanti. Il-Kummissjoni kien imissha ttrattat il-qafas ta’ referenza bħala l-iskema tat-taxxa fuq il-kumpanniji tar-Renju Unit.
               
            
                  2.
               
               
                  It-tieni motiv, ibbażat fuq l-allegazzjoni li l-Kummissjoni wettqet żball ta’ liġi meta applikat l-Artikolu 107(1) TFUE u/jew wettqet żball manifest ta’ evalwazzjoni meta adottat approċċ żbaljat għall-analiżi tar-regoli CFC. Il-Kummissjoni b’mod żbaljat ittrattat id-dispożizzjonijiet tal-Kapitolu 9 tal-Parti 9A tat-Taxation (International and Other Provisions) Act 2010 (l-Att dwar it-Tassazzjoni (Internazzjonali u Dispożizzjonijiet Oħra) tal-2010) – li jinkludi l-Eżenzjoni mill-Finanzjament tal-Gruppi – bħala forma ta’ deroga minn piż ġenerali ta’ taxxa li jinsab fil-Kapitolu 5 tal-Parti 9A tal-Att dwar it-Tassazzjoni (Internazzjonali u Dispożizzjonijiet Oħra) tal-2010.
               
            
                  3.
               
               
                  It-tielet motiv, ibbażat fuq l-allegazzjoni li l-Kummissjoni wettqet żball ta’ liġi fl-applikazzjoni tagħha tal-Artikolu 107(1) TFUE meta kkonstatat li l-Eżenzjoni mill-Finanzjament tal-Gruppi kienet selettiva fis-sens li impriżi f’pożizzjonijiet fattwalment u legalment paragunabbli kienu ttrattati b’mod differenti.
               
            
                  4.
               
               
                  Ir-raba’ motiv, ibbażat fuq l-allegazzjoni li l-Kummissjoni wettqet żball ta’ liġi meta kkonstatat li l-Eżenzjoni mill-Finanzjament tal-Gruppi twassal għal vantaġġ fis-sens tal-Artikolu 107(1) TFUE.
               
            
                  5.
               
               
                  Il-ħames motiv, ibbażat fuq l-allegazzjoni li l-Kummissjoni naqset milli tagħti motivazzjoni suffiċjenti meta kkonstatat li l-Eżenzjoni mill-Finanzjament tal-Gruppi kienet parzjalment mhux iġġustifikata u għalhekk kisret l-Artikolu 296 TFUE.
               
            
                  6.
               
               
                  Is-sitt motiv, ibbażat fuq l-allegazzjoni li l-eżenzjoni “sħiħa” taħt l-Artikolu 371IB tal-Att dwar it-Tassazzjoni (Internazzjonali u Dispożizzjonijiet Oħra) tal-2010 hija ġġustifikata min-natura u l-istruttura ġenerali tas-sistema tat-taxxa.
               
            
                  7.
               
               
                  Is-seba’ motiv, ibbażat fuq l-allegazzjoni li l-eżenzjoni ta’ 75 % taħt l-Artikolu 371ID tal-Att dwar it-Tassazzjoni (Internazzjonali u Dispożizzjonijiet Oħra) tal-2010 hija ġġustifikata min-natura u l-istruttura ġenerali tas-sistema tat-taxxa.
               
            
                  8.
               
               
                  It-tmien motiv, ibbażat fuq l-allegazzjoni li l-impożizzjoni ta’ piż fiskali fuq CFCs li jissodisfaw il-kundizzjonijiet għall-Eżenzjoni mill-Finanzjament tal-Gruppi tikser il-libertà ta’ stabbiliment tar-rikorrenti kuntrarju għall-Artikolu 49 TFUE.
               
            
                  9.
               
               
                  Id-disa’ motiv, ibbażat fuq l-allegazzjoni li l-Kummissjoni wettqet żball ta’ liġi meta applikat b’analoġija jew ibbażat ruħha b’mod mhux iġġustifikat fuq id-dispożizzjonijiet tad-Direttiva tal-Kunsill (UE) 2016/1164, (1) li ma kinitx applikabbli ratione temporis.
               
            
                  10.
               
               
                  L-għaxar motiv, ibbażat fuq l-allegazzjoni li, billi adottat id-deċiżjoni kkontestata, il-Kummissjoni daħlet fuq is-sovranità esklużiva tar-Renju Unit fil-qasam ta’ tassazzjoni diretta u b’dan il-mod kisret l-Artikoli 4 u 5 TUE u l-Artikolu 114 TFUE.
               
            
         (1)  Id-Direttiva tal-Kunsill (UE) 2016/1164 tat-12 ta’ Lulju 2016 li tistabbilixxi regoli kontra l-prattiki ta’ evitar tat-taxxa li jaffettwaw direttament il-funzjonament tas-suq intern (ĠU 2016, L 193, p. 1).